मैं भड़क गया-''ओफ्फो....ये क्या तमाशा है? मैं यहाँ राष्ट्रीय समस्या पर बात कर रहा हूँ और तुम हो, कि एकदम से पार्षद टाइप की हरकत करने लगती हो। लोकल मुद्दे पर उतर आयी। मेरा पूरा 'स्टैंडर्ड' खराब कर के रख दिया। आखिर हो न वही झुमरीतलैया वाले रामखिलावन की बेटी। अभी थोड़ी देर बाद मैं ग्लोबल-वार्मिंग जैसे अंतरराष्ट्रीय मुद्दे पर आने वाला था। धत् तेरे की। पूरा 'मूडई' चौपटा गया। तुम औरतों की वस यही समस्या है-मच्छर,खटमल और टीवी सीरियल। थोड़ी देर बाद कहोगी पहले जल संकट मिटाओ, फिर कहोगी महंगाई कम करो, बाद में भ्रष्टाचार मिटाना। हुंह। मैं तो पहली प्राथमिकता भ्रष्टाचार मिटाने को ही दूँगा।''